ஆங்கில விக்க்பீடியாவிலிருந்து பிரதிசெய்யப்பட்ட திரைப்பட வார்ப்புருக்களை மட்டும் கொண்டு கட்டுரை எண்ணிக்கை தொடர்ச்சியாக அதிகரித்துச் செல்லப்படுகிறது. இது த.வி. யின் தரத்தில் பாதிப்புச் செலுத்துவதாக உணர்கிறேன். (முன்பொருமுறை மூலிகைகள் தொடர்பான குறுங்கட்டுரைகள் தொடர்ச்சியாக உருவாக்கப்பட்ட போது உரிய கவனமெடுக்கப்படாமையின் விளைவுகள் தெரிந்ததே.) பயனர்கள் இது தொடர்பில் கருத்துக் கூறுவதை வரவேற்கிறேன். கலைக்களஞ்சியம் என்றால் என்ன என்ற சிறிதளவு பிரக்ஞையுமற்ற பங்களிப்புக்களால் பயனில்லை. குறித்த கட்டுரைகளை மேம்படுத்த மினக்கெடுவதில் நேர விரயமே ஏற்பட வாய்ப்பிருக்கிறது. --கோபி 16:31, 20 செப்டெம்பர் 2006 (UTC)  
:கோபி, இந்தப் போக்கில் எனக்கு உடன்பாடில்லை தான். இது குறித்து பல முறை நீங்களும் நானும் நிரோவுக்கு எடுத்துச் சொல்லி இருக்கிறோம். இருந்தும், அவர் தொடர்ந்து இப்படி செயல்படுகிறார். இது போன்ற தருணங்களை எப்படி எதிர்கொள்வது என்று ஆங்கில விக்கியில் அனுபவமுள்ள சுந்தர் விளக்கலாம். மூலிகை கட்டுரைகளை சேர்த்த கார்த்திகேயன் கட்டுரை எண்ணிக்கையை உயர்த்துவதை மட்டும் நோக்கமாக கொண்டு செயற்பட்டார். ஆனால், நிரோவுக்கு கட்டுரை எண்ணிக்கை உயர்த்தும் நோக்கை விட அவருக்கு ஆர்வமுடைய திரைப்படத்துறை குறித்து விரைந்து கட்டுரைகளை சேர்க்கும் ஆர்வமே மேலிட்டு இருக்கிறது என்று நினைக்கிறேன். இந்த ஆர்வம் நன்முறையில் பயன்பட வேண்டும் என்பதே அனைவரும் விருப்பமாகவும் இருக்கும். திரைப்படக் கட்டுரைகளை எப்படி எழுதுவது என்று ஓரிரு மாதிரிக் கட்டுரைகளை உருவாக்கி காண்பித்த பின், அவரும் அது போன்று சில கட்டுரைகளை உருவாக்க முனைந்தார் என்பதும் கவனிக்கத்தக்கது தான். இனி புதிதாக அவர் ஆங்கில விக்கி கட்டுரை தகவல் பெட்டிகளை பிரதியிடும் முன், அவர் ஏற்கனவே தொடங்கிய கட்டுரைகளை மேம்படுத்த முயலவேண்டும் என்று வலியுறுத்திக்கேட்டுக் கொள்ளலலாம். புதிதாக உருவாக்கும் கட்டுரைகளையும் குறைந்தபட்ச தர அளவுகளை பின்பற்றி உருவாக்குமாறு கேட்டுக்கொள்ளலாம்--ரவி 16:47, 20 செப்டெம்பர் 2006 (UTC)  
ரவி, நான் நிரோவின் ஆர்வத்தை மிகவும் மதிக்கிறேன். ஆனால் அவர் சற்று கவனமெடுக்க வேண்டும் என்றும் விரும்புகிறேன். நானும் நீங்களுமே தொடர்ந்து கூறுகிறோம். அனுபவமுள்ள சில வேறு பயனர்கள் அவரது ஆர்வத்தை சரியாக வழிகாட்ட வேண்டுமென்ற நோக்கிலேயே ஆலமரத்தடியில் இக்குறிப்பை இட்டேன். --கோபி 17:03, 20 செப்டெம்பர் 2006 (UTC)  
ரவி அல்லது பிற நிர்வாகிகளுக்கு, ஆலமரத்தடி மற்றும் பேச்சுப் பக்கம் தொடர்பில் நிரோஜன் எந்தப் பதிலுமளிக்கவில்லை. ஆனால் தொடர்ச்சியாக வார்ப்புருக்களைப் பிரதி செய்து புதிய பக்கங்களை உருவாக்குகிறார். இது தொடர்பில் ஆலமரத்தடியில் சரியான முடிவுக்கு வரும்வரை நிரோஜனைத் தற்காலிகமாகத் தடுக்கப் பரிந்துரைக்கிறேன். --கோபி 18:12, 20 செப்டெம்பர் 2006 (UTC)  
:கோபி, ஒரு பயனரைத் தடை செய்வது (தற்காலிகமாக என்றாலும்) மிகவும் கடைநிலையில் எடுக்கப்பட வேண்டிய நடவடிக்கையாகவே கருதப்படுகிறது. ஆனால், அவரது பேச்சுப் பக்கத்தில் தெரிவிக்கப்பட்ட ஆலோசனைகளுக்கு மாறாக அவர் தொடர்ந்து செயல்படுவது அடுத்து என்ன செய்யலாம் என்று யோசிக்க வைக்கிறது. தற்காலிகமாக கூடத் தடை செய்வது, தடை நீக்கத்துக்குப் பின் அவரை பங்களிக்கத் தூண்டாமலும், சுதந்திரம் குறைந்த சூழலில் இயங்குவது போன்ற எண்ணத்தையும் தோற்றுவிக்கச் செய்யலாம். விக்கிபீடியாவின் அதிகாரத் தன்மை பற்றிய தவறான புரிதல், அவரையொத்த பிற பயனர்களை விக்கிபீடியாவுக்கு இட்டு வருவதை குறைக்கச் செய்யலாம். வார்ப்புரு பிரதிகள் தவிர பயனுள்ள சில கட்டுரைகளையாவது உருவாக்கி இருக்கிறார் என்பதையும், ஆர்வ மேலீட்டால் தான் விக்கிபீடியா கொள்கைகள் பற்றிய தெளிவின்றி செயல்படுகிறார் என்பதையும் கவனிக்க வேண்டியிருக்கிறது. மற்ற பயனர்களின் கருத்துக்கு காத்திருப்போம். நிரோவுடன் இயன்றால் பேசிப் பார்க்கிறேன். தேவைப்பட்டால், தகுந்த அவகாசமும் அறிவிப்பும் இட்டு ஓரிரு நாட்கள் கழித்து தடை செய்வது பற்றி சிந்திக்கலாம்--ரவி 18:23, 20 செப்டெம்பர் 2006 (UTC)  
:இவ்வாறான பங்களிப்புகள் விக்கிபீடியா கொள்கைகளுக்கு எந்த வகையிலும் எதிரானவையாக இல்லாதபட்சத்தில் தடைசெய்ய வேண்டிய தேவை இல்லை. ஒரு பயனரை தடைசெய்வதற்கான காரணங்கள் ஆங்கில விக்கிபீடியாவில் இருப்பின் அவற்றை எடுத்தாளலாம். --Sivakumar <sup>\பேச்சு</sup> 18:49, 20 செப்டெம்பர் 2006 (UTC)  
நன்றி ரவி, உங்கள் கருத்தை ஏற்றுக் கொள்கிறேன். நிரோஜனும் தமிழ்ப் பெயர்களில் தனிமங்களை பற்றிய கட்டுரைகளை உருவாக்கும் அனாமதெயமும் உருவாக்கும் கட்டுரைகளைச் செம்மை செய்வதில் ஏற்படும் நேரவிரையத்தைத் தவிர்க்க குறித்த பயனர்களின் ஒத்துழைப்பே அவசியமானதாகும். அவர்கள் ஒத்துழைத்தால் எவ்வளவு நன்றாயிருக்கும்? விக்கிபீடியா கொள்கைகள் பற்றிய தெளிவு எனக்கும் இல்லைதான். ஆனால் பலதடவை எடுத்துக் கூறியும் சிறிதும் கவனத்தில் எடுக்காமல் செயற்படுவதே கவலையளிப்பதாக உள்ளது. --கோபி 18:30, 20 செப்டெம்பர் 2006 (UTC)  
சிவா, நான் இப்பங்களிப்பிறாகத் தடுக்கக் கோரவில்லை. இத்தகைய பங்களிப்புக்களில் எத்தகைய தரம் பேணப்படல் வேண்டும் என்பது தொடர்பில் ஆலமரத்தடியில் ஒரு முடிவுக்கு வரும்வரை தற்காலிகமாக நிறுத்தக் கோரினேன். ஆனால் பதில் கிடைக்காமலேயே புதிய கட்டுரைகள் தொடர்ச்சியாக உருவாக்கப்பட்டன. அதனாலேயே தற்காலிகமாகத் தடுக்கக் கோரினேன்.இத்தகைய பங்களிப்புக்களை bengali விக்கிபீடியாவில் கண்டிருக்கிறேன். எண்ணிக்கை அதிகரிப்பு மட்டும்தான்; பயனில்லை. நிரோஜன் ஒன்றைக் கவனிக்க வேண்டும். அவரது பங்களிப்புக்கள் கலைக்களஞ்சியத் தரத்திலில்லை. அவருக்கு முக்கிய பய்னர்கள் ஆலோசனை வழங்குவதில் மினக்கெடுவதுமில்லை. அவரை சரியாக வழிப்படுத்த வேண்டுமென அவரது பேச்சுப் பக்கத்தில் நிறையக் குறிப்புக்களை கூறியுள்ளேன். அவரது பங்களிப்பில் முன்னேற்றம் காணப்பட்டாலும் அது போதியதாக இல்லை. கோபி 19:02, 20 செப்டெம்பர் 2006 (UTC)  
அவசரப்படாதீர்கள், த.வி ஒரு தொலைநோக்கு.................திட்டம். எனவே அவருடைய பங்களிப்பு பயன் உள்ளதே. வார்ப்புருக்கள் மட்டும் கூட. நிரோஜன் கனடாவில்தான் இருக்கின்றார் என நினைக்கின்றேன். முடிந்தால் சந்திக்க முயல்வேன் (உடனடியாக அல்ல). அவரது வயது 19 தான், அவரால் தமிழில் நன்றாக எழுத கூடியவாறு தனது திறனை வளக்க நீண்ட காலம் உள்ளது. அவருடைய ஈடுபாடுகள் புதிய திசைகளில் அமைகின்றன. மிகவும் வரவேற்க வேண்டும். அவர் இட்ட பட்டியல் மிகவும் பயனுள்ளது. உண்மையில் திரைப்படதுறை பற்றிய தகவல்கள் பல புதிய பயனர்களை த.வி. பக்கம் ஈடுபடுத்த உதவும்.  
கோபி, ரவி உங்களின் தரம் நோக்கிய தொடர் கவனத்தை வரவேக்கின்றேன். அதேசமயம் விக்கிபீடியா ஒரு மாற்று ஆக்க முறை என்பதை நீங்கள் நன்கு அறிவீர்கள். இந்த மாற்று ஆக்க முறையில் பல படிமுறைகள் இருக்கின்றன. என்னைப் பொறுத்தவரையில் ஒரு புதிய பக்கத்தில் அதை வளர்க்க கூடிய ஒரு சில தகவல்கள் இருந்தாலே போதுமானது. காட்டாக ஒரு வரையறையோடு ஆங்கில விக்கியின் இணைப்பு, அல்லது வெளி இணைப்பு ஒன்று. ஆங்கிலத்தில் இருக்கும் ஒரு முக்கிய சொல்லுக்கு இணையான ஒரு தமிழ் சொல் இருந்தால் அதை கட்டுரையாக ஆரம்பித்து ஆங்கில விக்கியுடன் இணைப்பு கொடுத்தால் அதனால் பலன் உண்டு. அதே போல, ஒரு திரைப்படத்தின் வார்ப்புருவை சேர்ப்பது என்பது நேரமெடுத்து செய்ய வேண்டியது, அது நல்ல ஒரு பயனுள்ள செயல்பாடே. அதே திரைப்படத்தில் ஆர்வம் உள்ள பிற பயனர்கள் உள்ளடக்கத்தை சேர்க்கலாம். எனினும் சில குறைந்த பட்ச எதிர்பார்ப்புக்களை நாம் கொண்டிருக்கலாம்:  
1. தமிழில் கட்டுரைத் தலைப்பு
1. மூன்று வரிக் குறுங் கட்டுரை அல்லது விரிவாக்கப் படக்கூடியவாறு தகவல் சேர்ப்பு
1. வகைப்படுத்தல் (சற்று அனுபவம் வந்த பின்)
1. ஆங்கில விக்கி இணைப்பு (இருந்தால்)  
இவை எனது தனிப்பட்ட கருத்துக்களே. தொலைநோக்கில் பல கட்டுரைகள் மேம்படும் என்ற எதிர்பார்ப்பு எனக்குண்டு. அது தவறாக இருக்கலாம். தரம் நோக்கி சற்று கூடிய அவதானம் த.வி. க.க தேவையாக இருக்கலாம். --Natkeeran 22:47, 20 செப்டெம்பர் 2006 (UTC)  
:உங்கள் அனைவரது கருத்துக்களோடும் நோக்கங்களோடும் உடன்படுகிறேன். ஆங்கில விக்கியில் நீக்கல் தகுதிகள் பெற்ற கட்டுரைகளை நான்கு எச்சரிக்கைகளுக்குப்பின்னும் தொடர்ந்து உருவாக்கும் பயனர்களைத் தடுக்கும் வழக்கம் உள்ளது. ஆனால், இங்கு அந்த நிலைப்பாட்டை எடுக்க வேண்டாம் என்று நினைக்கிறேன். மேற்கத்தியர்களுக்கும் நமக்கும் உள்ள பண்பாட்டு வேறுபாடுகள் காரணமாக நம்மால் இது போன்ற முறைமை நடவடிக்கைகளை எளிதாக ஏற்றுக் கொள்ள முடியுமா என்று தெரியவில்லை. இரண்டாவதாக, நீக்கல் தகுதிகளிலேயே நமக்கு இன்னும் தெளிவு ஏற்படவில்லை அல்லது அவற்றை இறுக்கமாக வலியுறுத்தும் நிலை இல்லை. மூன்றாவதாக, இந்த வழக்கில் அவர் தகவல் பெட்டி வார்ப்புருவைப் பயன்படுத்தி வருவதால் பின்னர் அனைத்துக் கட்டுரைகளையும் கண்டுபிடித்து நீக்குவது அவ்வளாவு கடினம் இல்லை.  
:இருப்பினும் கோபியின் கவலை முற்றிலும் சரியே. நட்கீரன் குறிப்பிட்டுள்ள குறைந்த அளவு தகுதிகளில் ஒரு வரியாவது வரைவிலக்கண நடையில் இருத்தல் வேண்டும் என்பது இன்றியமையாத ஒன்று. (கணினியியல் உவமையைக் கையாண்டால், நிரல் எவ்வளவு சிறியதாக வேண்டுமானாலும் இருக்கலாம். ஆனால் இலக்கணப் பாகுபாட்டிற்குட்பட வேண்டும்.) கடைசியாக ஒருமுறை நமது கவலைகளையும், அவரது நடவடிக்கைகளினால் த.வி. தரத்தின் மீதான அவப்பெயர் ஏற்படும் வாய்ப்பையும் விளக்கி, அவரது பங்களிப்பைக் கூடுதல் பயனுறச் செலுத்துமாறு வலியுறுத்தலாம். -- Sundar <sup>\பேச்சு</sup> 07:13, 21 செப்டெம்பர் 2006 (UTC)